ORDE do 29 de xaneiro de 2009 pola que se establecen as bases que rexen as axudas a mozos e mozas para a realización de cursos de idiomas en calquera dos estados membros da Unión Europea, e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 11/02/2009

No Decreto 517/2005, do 6 de outubro, establécese a estrutura orgánica da Vicepresidencia da Igualdade e do Benestar. No seu artigo 6, punto 2º.2 a), establécese que lle corresponde á Dirección Xeral de Xuventude e Solidariedade a xestión e coordinación das actuacións da Secretaría Xeral do Benestar en materia de xuventude, así como das políticas xuvenís de carácter interdepartamental e especificamente o apoio ao desenvolvemento da actividade xuvenil, así como o fomento e participación da xuventude na vida social.
A Vicepresidencia da Igualdade e do Benestar entende que para facilitar a formación da xuventude, reducir os obstáculos lingüísticos e acadar a súa autonomía persoal, é fundamental promover o coñecemento de idiomas dos países da Unión Europea, por ser este ámbito xeográfico unha ampliación da nosa sociedade e, polo tanto, unha ampliación das posibilidades onde acadar a integración e a autonomía persoal da nosa mocidade.
A Consellería de Educación e Ordenación Universitaria convoca anualmente unha liña de subvencións similares co obxecto desta orde, dirixida aos estudantes que estean matriculados nalgún centro universitario. Para cubrir o colectivo da xuventude que non cumpre este requisito excluínte, a Vicepresidencia da Igualdade e do Benestar entende que para darlles igualdade de oportunidade a todos os mozos e mozas, os destinatarios desta orde de subvencións deben ser aqueles que non estean matriculados nun centro universitario.
Esta convocatoria axústase ao disposto no capítulo II do título preliminar da Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, na Lei 38/2003, do 17 de novembro, xeral de subvencións e na Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009.
Na súa virtude, e no uso das atribucións que me foron concedidas,
DISPOÑO:
Artigo 1º.-Obxecto.
1. Esta disposición ten por obxecto establecer as bases para regular a concesión de axudas, en réxime de concorrencia competitiva, a mozos e mozas para realizar un curso de idiomas en calquera Estado membro da Unión Europea, agás España, e proceder á súa convocatoria.
2. O curso terá, polo menos, tres semanas de duración, cun mínimo de 15 horas lectivas semanais entre o 1 de xuño e o 30 de outubro do ano 2009.
Artigo 2º.-Finanzamento e contía das axudas.
1. As axudas faranse efectivas con cargo á aplicación orzamentaria 05.42.313A.480.0 dos orzamentos xerais da Comunidade Autónoma de Galicia para o ano 2009, por unha contía de 100.000 euros.
2. A contía ascenderá a 1.400 euros para o curso de tres semanas, 1.650 euros para o curso de catro semanas e 1.800 euros para o curso de cinco semanas ou máis.
Artigo 3º.-Incompatibilidade das axudas.
Estas axudas son incompatibles co aproveitamento de calquera outro tipo de axudas ou bolsas de institucións públicas destinadas a actividades similares.
Artigo 4º.-Destinatarios.
1. Poderán solicitar as axudas as mozas e mozos que cumpran os requisitos establecidos no artigo 10 da Lei de subvencións de Galicia e ademais reúnan os seguintes:
a) Ter entre 18 e 30 anos ao remate do prazo de presentación de solicitudes.
b) Residir en Galicia.
c) Non estar matriculado no curso académico 2008/2009 en ningún centro universitario.
2. Quedan excluídos os solicitantes aos cales se lles concedese axuda no ano 2008 e non xustificasen a realización do curso.
Artigo 5º.-Solicitudes.
1. Os mozos e mozas que desexen acollerse aos beneficios desta orde elevarán petición, por medio de instancia dirixida ao director xeral de Xuventude e Solidariedade, segundo modelo que figura como anexo I desta orde, e poderán presentala na Oficina de Rexistro Único e Información, nos rexistros das delegacións provinciais da Vicepresidencia da Igualdade e do Benestar ou por calquera outro dos medios a que se refire o artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, no prazo dun mes, contado a partir do día seguinte ao da publicación desta orde no Diario Oficial de Galicia.
2. A presentación da solicitude implica a aceptación das bases desta convocatoria.
Artigo 6º.-Documentación.
1. Deberá presentar coa solicitude a seguinte documentación:
a) Fotocopia do DNI do solicitante.
b) Programa do curso en que constará:
b.1. Centro de estudos en que se realizará.
b.2. Localidade e país.
b.3. Horario das clases e materia que se impartirá.
b.4. Número de semanas e data de comezo e finalización.
b.5. Número de horas lectivas semanais.
c) Xustificación de ingresos da unidade familiar (anexo II).
d) Certificado de empadroamento da unidade familiar. Se está emancipado e figura empadroado no domicilio da unidade familiar dos pais, deberá presentar ademais, fotocopia do contrato de aluguer da vivenda ou documento similar.
e) Fotocopia compulsada do libro de familia numerosa, de ser o caso.
f) Declaración responsable do solicitante conforme non percibe ningún outro tipo de bolsa ou axuda de ningunha outra entidade pública para cursos similares aos que son obxecto desta orde.
g) Declaración responsable de non estar matriculado en ningún centro universitario, galego ou de fóra de Galicia, no curso académico 2008/2009.
2. Se a solicitude non reúne os requisitos ou a documentación sinalada, requirirase o interesado para que, nun prazo de dez días, emende a falta ou presente os documentos preceptivos. De non facelo, daráselle por desistido da súa petición, segundo o disposto no artigo 71 da Lei de réxime xurídico das administracións públicas e do procedemento administrativo común.
Artigo 7º.-Instrución e resolución.
1. O órgano instrutor do procedemento será a Dirección Xeral de Xuventude e Solidariedade.
2. As axudas serán adxudicadas pola Dirección Xeral de Xuventude e Solidariedade por proposta dunha comisión avaliadora integrada por:
2.1. Presidenta: a subdirectora xeral de Programas.
2.2. Vogais:
2.2.1. A xefa do Servizo de Xestión e Coordinación Administrativa.
2.2.2. A xefa do Servizo de Programas.
2.2.3. O xefe do Servizo de Promoción de Actividades e Servizos.
2.3. Secretario/a: un/ha funcionario/a da Dirección Xeral de Xuventude e Solidariedade.
3. Terán preferencia para obtención destas axudas aqueles solicitantes que non fosen beneficiarios delas no ano 2008, concedéndose as axudas segundo a puntuación obtida, ordenados de maior a menor. A continuación, concederanse as axudas aos restantes solicitantes ordenados igualmente segundo a puntuación obtida. Esta adxudicación terá o carácter de concorrencia competitiva, polo tanto, non será suficiente para a obtención da axuda reunir todos os requisitos exixidos, senón tamén obter un número de orde que o sitúe dentro do total das axudas que se van conceder, tendo en conta o límite do orzamento consignado no artigo 2º desta orde. Para estes efectos, aprobaranse tres relacións: unha, en que se incluirán os candidatos que resulten adxudicatarios das axudas; unha segunda, en que se incluirán os candidatos que cumpran os requisitos pero non alcancen un número de orde que lles permita obter a axuda; e unha terceira, en que se incluirán os candidatos aos cales lles sexa denegada a
axuda. Os solicitantes incluídos na segunda relación quedarán ordenados de acordo coa puntuación obtida e constituirán a lista de reserva coa cal se irán substituíndo, por rigorosa orde, os adxudicatarios que renuncien á axuda.
4. A comisión avaliadora dirimirá os posibles empates, en primeiro lugar, dando preferencia aos solicitantes que sexan membros dunha asociación xuvenil ou entidade de acción voluntaria inscrita no censo de entidades xuvenís ou entidades de acción voluntaria dependente da Dirección Xeral de Xuventude e Solidariedade e en segundo lugar aos solicitantes de maior idade.
5. De acordo co artigo 84 da Lei de réxime xurídico das administracións públicas e do procedemento administrativo común, instruído o procedemento e inmediatamente antes de redactar a proposta de resolución, porase de manifesto aos interesados para que, no prazo de quince días, aleguen e presenten os documentos e xustificantes que coiden pertinentes. Non obstante, poderase prescindir do trámite de audiencia cando non figuren no procedemento nin sexan tidos en conta para a resolución outros feitos nin outras alegacións e probas que as aducidas polo interesado.
6. No prazo máximo de catro meses, desde a publicación desta orde, o director xeral de Xuventude e Solidariedade resolverá motivadamente o procedemento, por delegación do vicepresidente da Igualdade e do Benestar. A resolución seralles notificada a todos os solicitantes. Unha vez notificada a resolución, os adxudicatarios terán un prazo de dez días para a súa aceptación, transcorrido o cal sen que se producise manifestación expresa se entenderá tacitamente aceptada. Esta resolución esgota a vía administrativa e contra ela poderá interpoñerse o recurso potestativo de reposición ante o mesmo órgano que resolveu, no prazo dun mes, na forma e condicións que determina a Lei de réxime xurídico das administracións públicas e do procedemento administrativo común, ou ser impugnadas directamente ante a xurisdición contencioso-administrativa, no prazo de dous meses contados a partir do día seguinte ao da notificación da resolución, de conformidade co disposto na Lei 29/1998, do 13 de xullo,
reguladora da xurisdición contencioso-administrativa.
7. Unha vez feita a proposta de resolución, non se permitirán modificacións no curso que se vai realizar, debendo suxeitarse o beneficiario ao solicitado. Non obstante, cando por causa xustificada, teña que modificarse a data de realización do curso, o director xeral de Xuventude e Solidariedade poderá autorizar a modificación deste extremo unicamente, tendo en conta o límite establecido no artigo 1.2º.
Artigo 8º.-Criterios de valoración.
Os criterios de valoración que se terán en conta para conceder estas axudas serán os seguintes:
1. Menores ingresos da unidade familiar en renda per cápita (ata 50 puntos).
2. Maior duración do curso en número de horas lectivas (ata 45 puntos).
3. Ser membro de familia numerosa (5 puntos).
4. O cálculo de menores ingresos en renda per cápita será igual ao resultado de dividir suma os ingresos anuais da unidade familiar entre o número de persoas que a forman. Os solicitantes que estean emancipados e figuren empadroados na unidade familiar dos seus pais, deberán acreditar uns ingresos anuais, durante o ano 2008, superiores a 6.500,00 euros. Os solicitantes non emancipados, e os emancipados cuns ingresos inferiores aos 6.500,00 euros, que non presenten o anexo II con todos os membros da unidade familiar terán unha puntuación de 0 puntos. Igualmente terán 0 puntos cando a renda per cápita sexa igual ou superior a 30.000,00 euros.
Artigo 9º.-Xustificación da axuda e pagamento.
1. O período que se establece para xustificar estas axudas rematará o día 15 de novembro de 2009 inclusive.
2. Os beneficiarios presentarán para xustificar a axuda:
2.1. Unha declaración complementaria de non ter percibido outras axudas para a mesma actividade, das administracións públicas competentes ou calquera dos seus organismos, entes ou sociedades.
2.2. Certificado emitido polo centro de idiomas en que constará a efectiva realización do curso así como o período en que se desenvolveu e o número de horas lectivas por semana.
2.3. Facturas orixinais ou fotocopias compulsadas dos gastos derivados da realización do curso. Son gastos subvencionables:
2.2.1. A matrícula do curso.
2.2.2. A estadía.
2.2.3. Os gastos de viaxe e transporte.
2.2.4. O material funxible necesario para a realización do curso.
3. Unha vez concedida a subvención e notificada a resolución, a Dirección Xeral de Xuventude e Solidariedade poderá efectuar proposta de pagamento anticipado dun 80% sobre a subvención concedida, por petición do beneficiario. Para efectuar o pagamento anticipado, é imprescindible presentar xustificante do pagamento da matrícula do curso, a través de factura orixinal ou fotocopia compulsada desta, así como documentación que acredite o período de realización do curso.
4. En calquera caso, o aboamento destes anticipos e pagamentos suxeitarase ao disposto no artigo 16 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia e de acordo co artigo 31 da Lei 9/2007, do 13 de xuño, de subvencións de Galicia.
Artigo 10º.-Obrigas do beneficiario.
O beneficiario está obrigado:
1. A realizar o curso subvencionado.
2. A xustificar os gastos incorridos na realización do curso.
3. A achegar canta información lle sexa requirida pola Dirección Xeral de Xuventude e Solidariedade, así como a que poidan realizar os órganos de control competentes, tanto autonómicos coma estatais ou comunitarios.
4. Comunicarlle á Dirección Xeral de Xuventude e Solidariedade a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentasen a concesión da subvención.
Artigo 11º.-Reintegro da subvención.
Procederá o reintegro da subvención concedida, ademais dos supostos previstos no artigo 33 da Lei 9/2007, de subvencións de Galicia, no caso de que se comprobe o incumprimento da finalidade para a que foi concedida.
Entenderase que se dá o incumprimento a que se refire o paragrafo anterior cando o adxudicatario da axuda non realice, por calquera causa, o curso subvencionado ou non xustifique fidedignamente os gastos do curso.
Artigo 12º.-Renuncias.
Se por calquera circunstancia o beneficiario non puidese realizar o curso de idiomas, deberá presentar unha renuncia á subvención concedida; a renuncia deberá formalizarse antes do 15 de agosto de 2009. Se o beneficiario procede da lista de reserva e a comunicación da resolución é posterior á dita data a renuncia formalizarase coa maior brevidade.
Disposicións adicionais
Primeira.-Apróbase a delegación de atribucións do vicepresidente da Igualdade e do Benestar no director xeral de Xuventude e Solidariedade, para resolver a concesión, denegación, modificación ou outras incidencias das axudas previstas nesta orde, así como para autorizar e dispoñer os gastos, o recoñecemento das obrigas e a proposta de pagamento, en relación co disposto no artigo 73 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Segunda.-En todo caso, a concesión das axudas terá como límite global a cantidade consignada na correspondente aplicación orzamentaria para o ano 2009.
Terceira.-Os beneficiarios destas axudas quedan suxeitos ao réxime de infraccións e sancións previstas para esta materia no título IV da Lei 9/2007, do 13 de xuño, de subvencións de Galicia e demais normas de aplicación.
Cuarta.-De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
Quinta.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Vicepresidencia da Igualdade e do Benestar publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas no artigo 15.2º d) da Lei 9/2007, de subvencións de Galicia.
Disposicións derradeiras
Primeira.-Facúltase o director xeral de Xuventude e Solidariedade para ditar cantas disposicións sexan precisas en relación con esta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de xaneiro de 2009.
Anxo Manuel Quintana González
Vicepresidente da Igualdade e do Benestar
Ver referencia pdf "02900D002P008.PDF"